作者:劉辰翁
標題:金縷曲・賀新郎
內容:破帽吹愁去。繞郊墟、殘灰敗壁，冷煙斜雨。舞馬夢驚城烏起，散作童妖灶語。漫說與、謝仙一句。猶記醉歸西州路，問行人、望望驪烽誤。幾未失，喪公屨。高高況是興亡處。望平沙、落日湖光，暗淮沈楚。寂寞西陵歌又舞，疑冢嵯峨新土。黯牛笛、參差歸路。試問文君容賒否，待東籬、更就黃花浦。拚酩酊，涴藍縷。